Tomáš Pavelka

Tomáš Pavelka (s. 29. toukokuuta 1993 Ostrava, Tšekki) on tšekkiläinen jääkiekkopuolustaja, joka pelaa kotimaassaan Extraliga-joukkue HK Hradec Královéssa.

Ura

Seuraura 
Pavelka on HC Vítkovicen kasvatti. Hän oli kaudella 2009–2010 seuran B-nuorten tehokkain puolustaja tehopisteillä 7+15=22. Kauden 2010–2011 Pavelka pelasi suurimmaksi osaksi Vítkovicen A-nuorissa. Hän debytoi myös seuran Extraliga-joukkueessa, jossa Pavelka pelasi ensimmäisen ja kauden ainoaksi jääneen ottelunsa vain 17-vuotiaana 30. tammikuuta 2011 Rytíři Kladnoa vastaan.

QMJHL-joukkue Prince Edward Island Rocket varasi Pavelkan 26. pelaajana CHL:n varaustilaisuudessa 2011. Hän siirtyi joukkueeseen kaudeksi 2011–2012. Pavelka oli kuudella osumallaan Rocketin eniten maaleja tehnyt puolustaja Jimmy Olignyn kanssa. Pavelkan teholukema −45 oli kuitenkin koko liigan heikoin. Kaudella 2012–2013 Pavelka oli Rocketin toiseksi tehokkain puolustaja pisteillä 8+31=39.

Kaudeksi 2013–2014 Pavelka palasi kotimaahansa ja hän siirtyi kolmivuotisella sopimuksella HC Litvínoviin. Pavelka pelasi Extraligassa kauden aikana 12 runkosarjaottelua tehden yhden syöttöpisteen, mutta pelasi suurimman osan kaudestaan hän pelasi kuitenkin lainalla sarjatasoa alempana 1. česká hokejová ligan HC Mostissa. Ensimmäisellä täysimittaisella kaudellaan 2014–2015 Pavelka pelasi 45 runkosarjaottelua tehopistein 4+4=8 ja 17 playoff-ottelua tehopistein 2+7=9. Hän teki ensimmäisen Extraliga-maalinsa 2. marraskuuta 2014 vieraissa HC Kometa Brnoa vastaan. Pavelka sai ottelussa myös syöttöpisteen Martin Ručinskýn tekemään alivoimamaaliin. Hän voitti koko liigan pudotuspelien puolustajien piste- ja syöttöpörssin. Pavelka jakoi myös Litvínovin sisäisen tehotilaston voiton Filip Pavlíkin kanssa lukemalla +8. Hän voitti kauden päätteeksi Tšekin-mestaruuden. Pavelka pelasi kauden aikana myös seitsemän ottelua lainalla 1. ligan HC Mostissa.

Pavelkan teholukema –25 oli kaudella 2015–2016 koko Extraligan heikoin. Hän kuitenkin jakoi karsintasarjan tehotilaston voiton joukkuetovereidensa Filip Pavlíkin ja Radek Dudan kanssa lukemalla +10. Huhtikuussa 2016 Pavelka teki Litvínovin kanssa vuoden mittaisen jatkosopimuksen. Hän voitti kaudella 2016–2017 joukkueen sisäisen tehotilaston lukemalla +10, mutta Pavelkan kausi päättyi kuitenkin loukkaantumisen vuoksi helmikuussa 2017.

Pavelka siirtyi kaudeksi 2017–2018 HC Sparta Prahaan. Hän oli viidellä osumallaan joukkueen eniten maaleja tehnyt puolustaja Zbyněk Michálekin ja Juraj Mikušin kanssa. Kesken kauden 2019–2020, lokakuussa 2019 Sparta Praha lainasi Pavelkan marraskuun loppuun asti kestävällä sopimuksella hänen aiempaan seuraansa HC Litvínoviin, jossa Pavelka jatkoi kuitenkin tammikuun 2020 loppuun saakka. Hän oli tehoilla 5+14=19 joukkueen tehokkain puolustaja, vaikka Pavelka pelasi Litvínovissa vain 29 ottelua. Hän pelasi kauden aikana myös yhden ottelun lainalla 1. ligan SK Kadaňissa. Huhtikuussa 2020 Pavelka allekirjoitti Sparta Prahan kanssa kaksivuotisen jatkosopimuksen. 

Kaudella 2020–2021 Pavelka pelasi runkosarjassa loukkaantumisen vuoksi vain 14 ottelua tehopistein 1+3=4. Kaudella 2021–2022 hän oli tehoilla 5+21=26 Sparta Prahan tehokkain puolustaja Michal Moravčíkin kanssa. He jakoivat koko Extraligan puolustajien pistepörssin kahdeksannen sijan HC Oceláři Třinecin Tomáš Kundrátekin, HC České Budějovicen Petr Šenkeříkin ja HC Vítkovicen Juraj Mikušin kanssa. Pudotuspeleissä Pavelka voitti koko liigan puolustajien maalipörssin neljällä osumallaan. Viidennessä puolivälieräottelussa 28. maaliskuuta 2022 HC Bílí Tygři Libereciä vastaan hän teki Sparta Prahan 5–4-voittomaalin kolmannessa jatkoerässä ajassa 103.28. Pavelka sai ottelussa myös kakkossyöttöpisteen David Tomášekin tekemään maaliin ja hänelle merkittiin teholukema +3. Pavelkan osuma ratkaisi Spartalle välieräpaikan otteluvoitoin 4–1. Joukkue eteni aina finaaleihin. Toisessa finaaliottelussa 19. huhtikuuta 2022 vieraissa HC Oceláři Třineciä vastaan hän teki Spartan 1–2-voittoon päättyneen ottelun voittomaalin, joka tasoitti finaalisarjan 1–1:een. Mestaruuden vei lopulta kuitenkin Třinec otteluvoitoin 4–2.

Kaudeksi 2022–2023 Pavelka siirtyi vuoden mittaisella sopimuksella SM-liigajoukkue Rauman Lukkoon. Jatkoaika.com-verkkolehden toimittaja Oskari Jokisen mukaan hänen kautensa jäi kuitenkin kauas Pavelkaan kohdistuneista odotuksista. Hän joutui ajoittain myös kokoonpanon ulkopuolelle.

Pavelka palasi kaudeksi 2023–2024 kotimaahansa ja hän siirtyi kaksivuotisella sopimuksella HK Hradec Královén Extraliga-joukkueeseen.

Maajoukkueura 
Pavelka edusti Tšekkiä alle 20-vuotiaiden MM-kilpailuissa vuonna 2013. Hän pelasi myös alle 18-vuotiaiden MM-kilpailuissa vuonna 2011. Pavelka pelasi myös alle 18-vuotiaiden Ivan Hlinkan muistoturnauksessa vuonna 2010. Yhteensä hän on pelannut 16 nuorten ja 32 poikien maaottelua.

Tšekin A-maajoukkueessa Pavelka on pelannut 12 ottelua tehopistein 2+1=3. Hän teki A-maajoukkuedebyyttinsä Karjala-turnauksen 3. marraskuuta 2016 Plzeňissä pelatussa avausottelussa Ruotsia vastaan. Pavelka merkittiin Tšekin seitsemänneksi puolustajaksi. Ensimmäisen maalinsa A-maaottelussa hän teki Euro Hockey Challengessa 4. huhtikuuta 2018 Sveitsiä vastaan. Pavelkan osuma jäi Tšekin 5–2-voittoon päättyneen ottelun voittomaaliksi.

Pelityyli 
Rauman Lukon urheilujohtaja Kalle Sahlstedt on kuvaillut Pavelkaa hyökkääväksi puolustajaksi, joka on erityisen vaarallinen ylivoimalla ja hyvä myös puolustuspäässä sekä alivoimalla. Sahlstedtin mukaan Pavelka omaa hyvät kiekolliset taidot ja hänellä on hyvä pelisilmä.

Perhe 
Pavelkalla on vaimonsa Daniela Pavelkovan kanssa vuonna 2022 syntynyt poika Oliver.

Tilastot 
Lähde:

Lähteet

Viitteet 

Tšekkiläiset jääkiekkoilijat
Vuonna 1993 syntyneet
Elävät henkilöt